27 Augustus: Probeer maar so na as moontlik aan die regte keuse maak. – Jan van der Watt - www.bybelkennis.co.za
by Mitch Kalp · Published 27/08/2017 · Updated 15/08/2017
Gal 2:1-14 (fokus 2:11-14)
Keuses is nie altyd vir Christene ewe maklik nie. Soms weet jy nie watter kant toe nie, want wat jy ook al kies gaan verkeerd wees. Neem byvoorbeeld 'n baie ernstige huweliksprobleem: die man vernietig eenvoudig sy vrou en sy kinders (of omgekeerd). Hy pers hulle geestelik af en maak hulle op elke moontlike manier seer. Dit is tog nie Christelik nie. Aan die ander kant is egskeiding ook nie reg nie. Wat nou gemaak? Sulke keuses is nooit maklik nie, want wat jy ook al kies gaan verkeerd wees. Bly jy in die huwelik gaan die vernietiging van mense maar net verder. Om te skei hou die Here ook nie van nie.
Petrus was in 'n soortgelyke posisie (2:11-14). Hy het in Sirië saam met die heidene geëet, maar toe Jode uit Jerusalem daar aankom wou hy skielik nie meer nie; en met goeie rede: die politiek in Jerusalem was warm. Die Jode in Jerusalem was baie teen vermenging met die heidene en het sommer iemand doodgemaak wat met die heidene geheul het. As dit nou in Jerusalem sou uitkom dat 'n leier van die kerk saam met heidene eet, sou die lewens van al wat Christen was in Jerusalem in gevaar gewees het. Dit wou Petrus nie hê nie. Daarom wou hy liewer nie hê die Jode moet sien hy eet saam met die heidene nie. So stel hy ten minste nie sy mense in Jerusalem in gevaar nie. Paulus sien dit anders. Vir hom is dit verraad van die evangelie. Die evangelie is vir almal, Jood en heiden. Nou verraai Petrus hierdie basiese boodskap. Dit is ook nie reg nie. Arme Petrus, wat kon hy doen? – enige keuse het moeilikheid voorspel… en uiteindelik moes hy kies, of hy wou of nie.
'n Mens moet na die groter prentjie kyk om jou te help: wat is die beste vir die evangelie van Jesus Christus? Wat gaan die integriteit van hierdie boodskap die minste skade aandoen? Die riglyn is maar vaag, maar help darem so bietjie.